Komîteya Têkilîyanê Teberî ya KCKyî derheqê propagandayanê PDKyî de eşkerayîyêke daye.
Eşkerayîye wina ya:
''Çapemenîya PDKyî û Serekwezîrê Hukmatê Başûrî Mesrûr Barzanîyî rojanê peyênan de vera ma propagandaya dişmenîye û xapînayîşî zêdînayî. Nê agahîyanê manîpulatîfan danê konsolosxane û sefaretxaneyanê welatan ê xerîban û bi nê hawayî têgêrayîşê ma kenê reş. Tay temsîlkarî û mîsyonanê xerîban zî vera têgêrayîşê ma nê manîpulasyonan ser o eşkerayîyî dayî. Ganî nê temsîlkarî bizanê ke eşkerayîyê înan zerar danê yewîya kurdan û aramîya herême.
PDK xîret keno ke îqtîdarê AKP-MHPyî heqdar bimojno
PDK seba ke hêrişanê dewleta tirke yê vera têgêrayîş û şarê ma meşrû bikero propagandaya reşkerdişî keno û xîret keno ke îqtîdarê AKP-MHPyî sey heqdar bimojno. Coka PDK bahaneyan pêşkêş keno, serebûtan sey raşt nêmojneno û zanayîşanê şaşan vila keno. Hêrişê Amedîyê yê vera gerîlayan zî parçeyê nê karî yo. PDK bi nê hawayî bingeyê hêrişan ê pîlêran virazeno.
PDKyî na propagandaya xo ya xapînayîşî û nimnayîşê raştîye heden hîra kerde ke vano peyê çalakîyanê şîdetî yê Başûrî de têgêrayîşê ma esto. Sey verî ma reyna anê ziwan ke propagandaya 'waştiş û meseleyê ekonomîk, demokratîk û komelkî yê şarê Başûrî çin ê la hêzê teberî seba ke Başûrî têmîyan bikerê benê sebebê alozîyan' qestî ra yena kerdene. Êyê ke benê sebebê çalakîyan polîtîkayê şaşî yê îqtîdarê Başûrî yê.
Reyna eşkera bi ke nê propagandayê PDK û dewleta tirke zûr ê û armancê înan hêrişê vera têgêrayîşê ma yo. Nê herişê vera şar û têkoşînê azadîye Vakur, Rojawan, Şingal, Mexmûr, Başûr û Rojhelat de zêdîyenê. Propagandayê winasênî polîtîkaya qirkerdişê kurdan meşrû kena û ameyoxê kurdan visnena binê tehlukeyî.
PDK nêverdeno êzidîyî abigêrê Şingal
PDK hetêkî ra zî şerê psîkolojîk û taybetî keno û vano 'PKK hukmatê Başûrî qebul nêkeno, nêverdeno dewijî abigêrê dewan, agêrayîşê êzidîyan asteng keno, Başûr têmîyan keno.' Nê pêro vatişî şar xapînenê û herişê vera PKKyî meşrû kenê. Verî zî PDKyî îdîa kerdêne ke PKK statuyê Başûrî visneno binê tehlukeyî. Nika zî PDK serebûtanê şîdetî yê çalakîyanê şarî erzeno milê têgêrayîşê azadîye û xîret kena ke nê îdîayan îsbat  û hêrişan meşrû bikero.
Waştişê şarî meşrû û raşt ê
Waştişê şarî meşrû û raşt ê. La serebûtê şîdetî zerar danê çalakîyanê heqdaran. Coka nê serebûtî raşt nîyê. Hetê bînî ra cewabê bi şîdetî yê vera waştişanê şarî zî mesele keno giranêr. Coka ganî meseleyî pê dîyalog û nêzdîbîyayîşê demokratîkî bêrê çareserkerdene.
Nameyê Têgêrayîşê Azadîye ser o ma mîyanê xîretêkê şîdetî yê Başûrî de ca nêgênê, ma terefgîrê şîdetî nîyê û çîyê winasênî qebul nêkenê. Îdîayê winasênî demagojî û propaganda yê. Êyê ke nê eşkerayîyan danê, wazenê meseleyan binimnê û mesuldarîye ra biremê. Ma venga şarê xo danê ke vera nê hesab û propagandayan tewirê xo bimojnê û nînan pûç bikerê.
